text: bitcoin
  
  publiceret: 2020-10-02 12:26:47+02:00
  Bitcoin er verdens første og vigtigste kryptovaluta, dvs. en digital beregningsenhed der er tiltænkt at kunne bruges som betalingsmiddel i transaktioner på internettet. Bitcoin blev udviklet i 2009 af en person, der lyder pseudonymet Satoshi Nakamoto.
  Nye bitcoin skabes i et åbent og decentralt netværk af computere på internettet. Processen kaldes på engelsk ”mining” (minedrift) og sammenlignes ofte med udvinding af guld. Systemet går ud på, at deltagerne lader deres computere løse avancerede matematiske algoritmer. Den, der først finder en løsning, modtager nogle nye bitcoin som belønning. Den totale mængde bitcoin, der kan udvindes, er ca. 21 millioner. Ligesom med guld, men ulig traditionelle valutaer, er der altså en begrænset mængde, der kan udvindes, men grænsen er ikke nået endnu. Det kræver betydelige mængder computerkraft og i praksis specialdesignede computere at løse algoritmerne.
  Bitcoin er tiltænkt at kunne bruges bredt som betalingsmiddel som alternativ til gængse valutaer. Det er dog begrænset hvor mange forretninger, der accepterer dem. Samtidig svinger kursen på bitcoin og dermed deres købekraft betragteligt, hvilket normalt bliver anset for at være en betydelig ulempe for et betalingsmiddel. Blandt andet derfor har myndigheder i en række lande, eksempelvis Finanstilsynet i Danmark, advaret forbrugere mod at anvende bitcoin. Dele af teknologien bag bitcoin, især den såkaldte blokkæde- eller blockchain-teknologi, som anvendes til at holde styr på hvem, der ejer de enkelte bitcoin, har imidlertid vundet udbredelse andre steder i den finansielle sektor og det øvrige erhvervsliv.